**मिरा भाईंदर महानगरपालिका**

**सचिव विभाग**

**॥ प्रेस नोट ॥**

**मिरा भाईंदर महानगरपालिकेची निवडणूकीचा कार्यक्रम जाहीर**

मिरा भाईंदर महानगरपालिकेच्या सार्वत्रिक निवडणुकीसाठी २० ऑगस्ट २०१७ रोजी मतदान होईल; तर २१ ऑगस्ट २०१७ रोजी मतमोजणी होईल. त्यासाठी आजपासून आचारसंहिता लागू झाली आहे, अशी घोषणा राज्य निवडणूक आयुक्त यांनी आज केली.

मिरा भाईंदर महानगरपालिकेची मुदत २७ ऑगस्ट २०१७ रोजी संपत असल्याने तत्पूर्वी निवडणूक घेणे बंधनकारक आहे. एकूण २४ प्रभागातील ९५ जागांसाठी येत्या २० ऑगस्ट रोजी मतदान होणार आहे. नामनिर्देशनपत्रे दि. २६ जुलै ते ०२ ऑगस्ट २०१७ या कालावधीत दाखल करता येतील. त्यासाठी संगणकीय प्रणाली उपलब्ध करून दिली आहे. दि. ३ ऑगस्ट २०१७ रोजी नामनिर्देशनपत्रांची छाननी होईल. नामनिर्देशनपत्रे मागे घेण्याची अंतिम मुदत ५ ऑगस्ट २०१७ पर्यंत असेल. निवडणूक रिंगणातील अंतिम उमेदवारांना ७ ऑगस्ट २०१७ रोजी निवडणूक चिन्हे नेमून देण्यात येतील. २० ऑगस्ट २०१७ रोजी सकाळी ७.३० ते सायंकाळी ५.३० या वेळेत मतदान होईल. मतमोजणी २१ ऑगस्ट २०१७ रोजी सकाळी १० वाजता सुरू होईल. निकाल जाहीर झाल्यावर आचारसंहिता संपुष्टात येईल.

मिरा भाईंदर महानगरपालिकेची सार्वत्रिक निवडणूक २०१७ पारदर्शक व कार्यक्षमतेने पार पाडण्याच्या दृष्टीने महानगरपालिका प्रशासनाने काही दिवसांपूर्वी पासूनच सर्व तयारी सुरू केली होती. आज निवडणूकी सोबतच आचारसंहिता लागू झालेबरोबर त्चरीतच नगरसचिव श्री. वासुदेव शिरवळकर यांनी मुख्यालयामधील पदाधिकारी यांचे दालने ताब्यात घेतली व आदर्श आचारसंहिता पालन व अंमलबजावणीला सुरूवात केली.

निवडणूक कामी सर्व संबंधितांना यापूर्वीच कामे वाटप करण्यात आले होते. आज निवडणूकीचा कार्यक्रम जाहीर झालेनंतर मा. आयुक्त, डॉ. नरेश गिते (भा.प्र.से.) यांनी नेमून दिलेल्या कामाचा आढावा घेतला. यामध्ये निवडणूकीच्या अनुषंगाने मनुष्यबळ उपलब्ध करून घेणे, विविध कामांकरीता त्यांच्या नेमणूका करणे, आदर्श आचारसंहितेचे पालन करणेकरीता आदर्श आचारसंहिता अंमलबजावणी कक्षाची स्थापना करणे, निवडणूक निर्णय अधिकारी यांचेकरीता कार्यालये स्थापन करणे, मतदान केंद्रे नेमणे, मतदान पेट्या ठेवण्याकरिता स्ट्रॉंग रूम तयार करून त्यामध्ये सी. सी. टी. व्ही. यंत्रणा कार्यान्वित करणे इ. महत्वाच्या बाबींचा समावेश होता.

नेमून दिलेल्या कामाचा आढावा घेऊन मा. आयुक्त यांनी केलेल्या तयारीबाबत समाधान व्यक्त केले. निवडणूकीच्या कामात अधिकाधिक गती मिळणेकरीता मा. आयुक्त यांनी श्री. सुधिर राऊत, अतिरीक्त आयुक्त यांची अतिरीक्त निवडणूक अधिकारी म्हणून नेमणूक केलेली असून सर्व संबंधितांना त्यांचे निर्देशानुसार काम करण्याचे आदेश दिलेले आहेत.

निवडणूकीच्या अनुषंगाने लवकरच इच्छूक उमेदवार व त्यांचे प्रतिनिधी यांना नामनिर्देशन पत्र संगणकीय आज्ञावलीद्वारे ऑनलाईन भरणेकरीता प्रशिक्षण देखिल देण्यात येणार असल्याचे मा. आयुक्त यांनी यावेळी जाहिर केले. याशिवाय निवडणूक कर्मचाऱ्यांची आवश्यक प्रशिक्षणे, आदर्श आचारसंहिता अंमलबजावणी बाबत माहिती व जनजागृती याबाबत देखिल प्रशिक्षण कार्यक्रम लवकरात लवकर घेण्यात येईल अशी माहिती मा. अतिरीक्त आयुक्त यांनी दिली.

आचारसंहिता काळामध्ये अनधिकृत व विना परवाना बोर्ड / बॅनर/ फ्लेक्स बाबत नियमानुसार त्वरीत कारवाई करून संबंधितांवर गुन्हे दाखल करण्याच्या सूचना यावेळी मा. आयुक्त यांनी सर्व प्रभाग अधिकारी यांना दिल्या. निवडणूक पारदर्शक, निष्पक्ष व कोणत्याही दबावाला बळी न पडता कायदा व सुव्यवस्था राखून पार पडेल याबाबत सर्वांनी दक्षता घेण्याच्या सूचना यावेळी आयुक्तांनी केल्या. निवडणूकीच्या कामकाजात हलगर्जीपणा केल्यास त्यांचेवर त्वरीत कारवाई करण्यात येणार असल्याचे स्पष्ट संकेतही यावेळी आयुक्तांनी दिले.

शहरातील नागरीकांना अधिकाधिक प्रमाणात मतदान करून लोकशाही बळकट करण्याचे आवाहन यावेळी मा. आयुक्त तथा निवडणूक अधिकारी, डॉ. नरेश गिते (भा. प्र. से) व श्री. सुधिर राऊत, अतिरीक्त आयुक्त तथा अतिरीक्त निवडणूक अधिकारी यांनी केले.